  Майя Бывальцева Удмуртилэн тӧроез Александр Соловьёв Россиысь вице-премьерен Дмитрий Рогозинэн пумиськоз но соин тодмо конструкторлэсь Михаил Тимофеевич Калашниковлэн вуоно юбилеез пумысен вераськоз. Со сярысь ивортэ элькун тӧролэн но кивалтэтлэн пресс-службазы. Удмуртарняе, 13-тӥ толшоре, улосвыллэн тӧроез Удмуртиысь кивалтэтлэн тӧроезлэн воштӥсеныз Наталья Судариковаен но элькунысь вице-премьерлэсь ужзэ быдэсъясен Рафис Касимовен пумиськонъёс ортчытӥз. Отын озьы ик конструкторлэн 100 аръем юбилеез сярысь вераськон мынӥз. «Матысь дыре та ужпумъя мон Росси Федерациысь вице-премьерен Дмитрий Рогозинэн пумиськыны кулэ. Озьы ик Россиысь кивалтэтлэн кенешонэз луоз, отын радъясь комитетлэн ёзчиосыз пусъемын луозы», — вераз Соловьёв. Тодэ вайытом, нырысь-валысь чаклам программая, Калашниковлэсь юбилейзэ пусйыны 21 миллиард манет висъяны быгатозы. Со улсын тупатъяны но выльдыны кулэ луись объектъёс пӧлы элькун тӧрлыкъёс пыртӥзы Калашников нимо проспектэз, Йӧскалык лыдӟиськонниез, Иж тыметлэсь ярдурзэ, «Ижмашлэсь» башнязэ. Али ини Россиысь лулчеберетъя министерствоен куд-огезъя кенешонъёс мыно. Тегъёс: Мерлык Удмуртия Россия МихаилКалашников АлександрСоловьёв ДмитрийРогозин праздникъёс  